Rapport mill-Kummissjoni lill-Parlament Ewropew dwar it-tħaddim tas-Sistema tal-Iskejjel Ewropej fl-2008 /* KUMM/2009/0598 finali */





[pic] | IL-KUMMISSJONI TAL-KOMUNITAJIET EWROPEJ | Brussel 29.10.2009 KUMM(2009)598 finali RAPPORT MILL-KUMMISSJONI LILL-PARLAMENT EWROPEW dwar it-tħaddim tas-Sistema tal-Iskejjel Ewropej fl-2008 RAPPORT MILL-KUMMISSJONI LILL-PARLAMENT EWROPEW dwar it-tħaddim tas-Sistema tal-Iskejjel Ewropej fl-2008 INTRODUZZJONI Fl-2008, il-Kummissjoni, b'kollaborazzjoni mill-qrib mal-Uffiċċju tas-Segretarjat Ġenerali u l-Presidenza Finlandiża u dik Svediża[1], investit ruħha ferm sew fil-ħidmiet meħtieġa sabiex javanza l-proċess ta' riforma tas-Sistema tal-Iskejjel Ewropej (SIE) li beda fl-2005 fuq l-inizjattiva tal-Kummissjoni u l-Parlament Ewropew. L-għan ta' din ir-riforma hu li din is-sistema ssir iktar effiċjenti u iktar miftuħa. Kien essenzjali li l-persunal jiġi offrut servizz aħjar, iżda wkoll li fl-istess ħin ikun permess tixrid ikbar tal-kurrikulu Ewropew bħala strument taż-żieda tal-għarfien Ewropew fost iż-żgħażagħ u l-promozzjoni fl-iskejjel Ewropej tal-valuri tad-diversità u l-ftuħ. B'hekk il-Kummissjoni ferħet bil-konklużjoni pożittiva f'April tal-2009 ta' dan il-proċess ambizzjuż. Mhux biss din ir-riforma tikkostitwixxi simplifikazzjoni u titjib tal-governanza tal-Iskejjel Ewropej, iżda wkoll li l-qafas imfisser se jippermetti li fil-futur jagħti, lit-tfal kollha li għandhom il-ġenituri jaħdmu fl-Istituzzjonijiet u l-aġenziji Ewropej, l-opportunità li jkunu mgħallma fi skola li ssegwi kurrikulu li jwassal għall-Baċċelerat Ewropew. Dan hu l-każ għal ċerti studenti tal-Iskola ta' Parma, akkreditata mill-2007, li se jgħaddu mill-baċċelerat Ewropew mis-sessjoni tal-2009. Il-Kummissjoni stiednet lill-Istati Membri biex ixxerdu kemm jista' jkun l-kurrikulu u l-baċċelerat Ewropew fi ħdan l-iskejjel nazzjonali tagħhom. F'livell prattiku, u fl-istennija tal-implimentazzjoni tar-riforma, in-nuqqasijiet tas-sistema attwali komplew jidhru fl-2008. Il-Kummissjoni tibqa' imħassba sew dwar il-problemi marbuta mal-iffular tal-Iskejjel Ewropej ta' Brussell u dwar il-politika ta' iskrizzjoni restrittiva li, b'konsegwenza, kellha titkompla. Hi għandha wkoll tħassib dwar iż-żieda ta' każijiet ta' nuqqas ta' rispett minn ċerti Stati Membri tal-obbligi tagħhom skont il-Konvenzjoni li tfassal l-istatut tal-Iskejjel Ewropej. Il-Kummissjoni ħadet passi kontra ċerti Stati Membri li ma rrispettawx l-obbligi tagħhom u żiedet il-kuntatti politiċi tagħha bl-għan li ssib soluzzjonijiet xierqa. ŻVILUPPI IMPORTANTI FL-2008 Ħarsa lejn is-sitwazzjoni ġenerali fl-Iskejjel Ewropej Fl-2008, kien hemm 21 649 student irreġistrat fis-sistema f'14-il skola li jinsabu f'7 pajjiżi[2]. Brussell Il-post provviżorju ta' Berkendael kompla jimtela fl-2008 fl-istennija li jsiru disponibbli l-binijiet definittivi tar-raba' skola f'Laeken. Il-Belġju tenna l-impenn tiegħu li l-iskola ta' Laeken se tkun operattiva bis-sħiħ f'Settembru 2012. Sakemm il-binijiet f'dan il-post ikunu lesti, l-ispazju addizjonali meħtieġ għall-Iskejjel Ewropej għandu jkun ipprovdut mill-awtoritajiet Belġjani. Minħabba l-iffular, il-politika ta' reġistrazzjoni matul l-aħħar snin kienet restrittiva ħafna, partikolarment għall-istudenti li mhumiex tfal tal-persunal Komunitarju. Il-Kummissjoni jiddispjaċiha li din il-politika restrittiva għandha tinżamm minħabba nuqqas ta' infrastruttura. Il-Bord tal-Gvernaturi tal-Iskejjel Ewropej aċċetta b'mod unanimu f'Jannar 2008 li jiftaħ id-djalogu mal-awtoritajiet Belġjani dwar il-ħames Skola Ewropea fi Brussell. F'Lulju 2008, il-Kabinett tal-Prim Ministru Leterme, il-Kabinett tal-Viċi-President Kallas u s-Segretarju Ġenerali tal-Iskejjel Ewropej ftehmu dwar l-istimi tan-numru ta' studenti futuri fi Brussell. Skont dawn in-numri, se tkun meħtieġa l-ħames skola f'terminu medju. Peress li d-diskussjonijiet għaddejjin dwar il-kapaċità tal-Iskejjel Ewropej kienu qed jagħmlu diffiċli n-negozjati mal-Istat Belġjan, kien miftiehem[3] li għandha titwettaq verifika dwar il-kapaċità tal-Iskejjel Ewropej ta' Brussell li tippermetti li ssir valutazzjoni tal-infrastrutturi meħtieġa skont il-ħtiġijiet tal-ġejjieni. Waqt il-laqgħa tiegħu f'Ottubru 2008, il-Bord tal-Gvernaturi ta l-approvazzjoni tiegħu għal tnedija ta' talba ta' offerta biex titwettaq din il-verifika u għal qsim tal-ispejjeż[4] permezz ta' konvenzjoni ta' kofinanzjament. Il-Kummissjoni fakkret li din il-verifika hija kompletament indipendenti mill-ħtiġijiet ta' tagħmir provviżorju addizzjonali waqt l-istennija tal-ftuħ ta' Laeken, u li l-fatt li r-riżultati tal-verifika mhux se jkunu disponibbli qabel l-2010 ma jistax jiġġustifika dewmien fil-fornitura ta' dan it-tagħmir. Il-Ħidma tal-Awtorità Ċentrali tal-iskrizzjonijiet fi Brussell Is-Segretarju Ġenerali tal-Iskejjel Ewropej ippreżenta lill-Bord tal-Gvernaturi ta' Ottubru 2008 preżentazzjoni dettaljata tal-politika u tal-kampanja ta' reġistrazzjoni 2008-2009 u kkonkluda li l-Awtorità Ċentrali ssodisfat il-mandat tagħha b'reġistrazzjoni fl-Iskejjel Ewropej ta' Brussell ta' 9 048 student[5]. F'Settembru, 438 student kienu rreġistrati fi Brussell IV[6]. Min-naħa l-oħra, 200 student rrifjutaw l-iskrizzjoni offerta, u waħda mir-raġunijiet tar-rifjut baqgħet il-perspettiva ta' trasferiment f'Laeken Il-politika ta' reġistrazzjoni għal 2009-2010[7] stabbilixxiet bħala għan prijoritarju d-distribuzzjoni bbilanċjata tal-istudenti bejn l-erba Skejjel Ewopej. Fuq talba tal-Kummissjoni, il-Bord tal-Gvernaturi approva wkoll il-presenza ta' rappreżentant tal-ġenituri futuri bħala osservatur fil-laqgħa tal-Awtorità Ċentrali tar-reġistrazzjonijiet fejn se tkun defnita l-politika ta' reġistrazzjoni fl-Iskejjel Ewropej ta' Brussell mill-2009-2010. Il-Kummissjoni enfasizzat ix-xewqa tagħha li tiżviluppa l-proċedura ta' reġistrazzjoni fuq l-internet. Għal Settembru 2009, il-ġenituri diġà setgħu jibgħatu t-talba tagħhom permezz ta' formola elettronika. Sigurtà Il-fatt li nqabżu l-kapaċitajiet nominali ta' akkoljenza fi tlieta mill-erbà Skejjel Ewropej ta' Brussel iħasseb lill-Kummissjoni minħabba l-impatt li dan jista' jkollu fuq is-sigurtà, partikolarment f'każ ta' evakwazzjoni, għall-istudenti u l-persunal tal-iskola. Waqt il-laqgħat tal-Kunsill Amministrattiv tal-Iskejjel Ewropej ta' Brussell ta' Frar 2008, il-Kummissjoni tenniet it-talba tagħha li jiġi mwettaq eżerċizzju ta' evakwazzjoni fil-presenza tas-servizzi tat-tifi tan-nar sabiex tinkiseb valutazzjoni tas-sigurtà tal-istabbilmenti u n-numru ta' studenti li għalihom il-kundizzjonijiet ta' sigurtà jistgħu jkunu sodisfatti. Dawn l-eżerċizzji ta' evakwazzjoni saru fl-Iskola Ewropea ta' Brussell fl-2008. Is-Servizz tat-tifi tan-nar u tal-emerġenza tar-Reġjun tal-Kapitali ta' Brussell (Service d'Incendie et d'Aide Médicale Urgente de la Région de Bruxelles Capitale) għamel xi rakkomandazzjonijiet mingħajr ma ppreċiża numru massimu ta' studenti li għalihom is-sigurtà hija garantita. Hu nnota li x-xarabank u l-karozzi pparkjati fil-bitħa interna tal-Iskola Ewropea ta' Brussell II-Woluwe, li kienet diġà mfixkla mill-persuni evakwati, għamlu l-aċċess tas-servizzi tat-tifi tan-nar iktar diffiċli. Dan ippermetta lill-Kummissjoni li terġa tiftaħ in-negozjati għall-parking tax-xarabank tal-Iskejjel Ewropej ta' Brussell II-Woluwe u li twassal f'Jannar 2009, għall-firma mill-Ministru President tar-reġjun tal-Kapitali ta' Brussel tal-permess ta' ppjanar ta' fajl li kien ilu miftuħ mill-2002. Barra minn hekk, il-verifika dwar il-kapaċità tal-Iskejjel Ewropej se tintegra l-kundizzjonijiet ta' sigurtà. Fl-2008, il-Kummissjoni kkontribwit ukoll, fil-qafas tas-"Security business continuity plan", għall-introduzzjoni ta' linji gwida dwar iċ-ċirkwiti ta' komunikazzjonijiet bejn l-Istituzzjonijiet u l-Iskejjel Ewropej f'każ ta' kriżi. Il-Lussemburgu Fil-Lussemburgu, iż-żewġ Skejjel Ewropej baqgħu fil-post ta' Kirchberg. L-Iskola Ewropea tal-Lussemburgu I sfortuntament ma setgħatx tibbenefika mill-fornitura ta' sala sportiva li kienet prevista għall-Settembru 2008, u dan fixkel l-organizzazzjoni tal-lezzjonijiet. Is-sala sportiva għandha tkun disponibbli għall-Settembru 2009. Id-dispożizzjoni tal-binijiet previsti fil-post permanenti tal-Lussemburgu II[8], li għalihom il-ħidmiet kienu mnedin uffiċjalment fl-aħħar ta' Marzu 2009, kienet imħabbra mill-Awtoritajiet Lussemburgiżi għall-2011. Kull dewmien fid-data tat-twassil se jkollu bħala konsegwenza ż-żieda tad-diffikultajiet attwali marbuta mal-iffullar. Il-politika ta' reġistrazzjoni taż-żewġ Skejjel Ewropej għandha għalhekk issir iktar restrittiva fir-rigward tal-istudenti li mhumiex tfal tal-persunal Komunitarju fis-snin li ġejjin. L-assoċjazzjonijiet tal-ġenituri tal-istudenti jibqgħu jiddefendu d-distribuzzjoni tal-istudenti skont l-età minflok skont is-sezzjoni tal-lingwa bejn l-Iskejjel Ewropej tal-Lussemburgu I u l-Lussemburgu II. Għalhekk, id-deċiżjoni meħuda mill-Bord tal-Gvernaturi f'Ottubru 2003 tibqa' applikabbli u x-xogħlijiet ġew imnedija. L-Awtoritajiet Lussemburgiżi indikaw ukoll b'mod ċar lill-Bord tal-Gvernaturi ta' April 2009 li huma jopponu kull bidla fl-istruttura ppjanifikata. Skejjel Ewropej oħra Alicante L-Iskola Ewropea ta' Alicante nħolqot sabiex tospita t-tfal tal-Uffiċċju għall-Armonizzazzjoni fis-suq intern (OHIM)[9]. In-numru ta' studenti li huma tfal tal-persunal Komunitarju żdied bi 2% b'paragun mal-2007 u jirrappreżenta kważi 42% tal-istudenti kollha. Din iż-żieda ta' studenti tinsab l-iktar fis-sezzjonijiet tal-kindergarten u primarji. Bergen In-numru ta' studenti tal-Iskola Ewropea ta' Bergen baqa' stabbli fl-2008 b'paragun mas-sentejn ta' qabel. Fir-rigward tal-infrastrutturi, il-Kummissjoni, waqt il-laqgħat tal-Kunsill Amministrattiv, jiddispjaċiha li r-rinovazzjoni u s-sigurtà tal-laboratorji tax-xjenza, li ilhom meħtieġa għal bosta snin ma kienux għadhom imwettqa mill-Istat ospitanti. Culham In-numru ta' studenti tal-iskola li fl-2008 ċċelebrat it-30 sena tagħha baqa' stabbli. Wara d-deċiżjoni tal-Bord tal-Gvernaturi ta' April 2007, li tingħalaq, b'mod progressiv fuq perjodu ta' 7 snin mill-2010, l-Iskola Ewropea ta' Culham bħala Skola Ewropea tat-tip I, il-Kunsill Amministrattiv tal-Iskola Ewropea, f'Ġunju 2008, ippropona pjan ta' għeluq progressiv li jikkunsidra kemm il-kwalità tat-tagħlim kif ukoll l-interessi tal-persunal impjegat mill-Iskola Ewropea. Il-Bord tal-Gvernaturi ta' Ottubru 2008 inkariga lis-segretarju Ġenerali tal-Iskejjel Ewropew sabiex jagħmel analiżi tal-konsegwenzi tal-pjan propost mill-Kunsill Amministrattiv, kemm għall-persunal kif ukoll għall-aspetti finanzjarji. Din l-analiżi kienet ippreżentata lill-Bord tal-Gvernaturi ta' Jannar 2009 li appruvaha. B'mod parallel, l-awtoritajiet Brittaniċi qed jaħdmu fuq proġett ta' integrazzjoni tal-Iskola ta' Culham fil-programm nazzjonali tagħha ta' "akademji", li huma stabbilimenti ffinanzjati mill-Istat. Frankfurt F'Lulju 2008, l-Italja infurmat lis-Segretarju Ġenerali tal-Iskejjel Ewropej li hi se tieqaf milli tħallas il-kontribuzzjoni speċifika dovuta taħt il-ftehim Tripartitiku ffirmat fl-2002 mal-BĊE u l-Iskejjel Ewropej sabiex tippermetti l-ħolqien tas-sezzjoni Taljana. Imbagħad l-Italja rrevedit il-pożizzjoni tagħha biex, fil-bidu tal-2009, tagħmel talba ta' "regolarizzazzjoni" tas-sezzjoni Taljana, peress li t-tfal tal-persunal tal-BĊE jirrappreżentaw inqas minn 27% tal-istudenti. Il-Kummissjoni talbet li ssir analiżi dettaljata qabel kull diskussjoni dwar il-ftehim Tripartitiku. Karlsruhe In-numru tal-istudenti tal-Iskejjel Ewropej fl-2008 żdid kemmxejn, prinċipalment minħabba l-preżenza ta' organizzazzjonijiet multinazzjonali fir-reġjun. L-istudenti tal-kategorija 2[10] jirrappreżentaw 29% tal-istudenti filwaqt li t-tfal tal-persunal tal-Istituzzjonijiet Ewropej jirrappreżentaw biss madwar 16% tal-istudenti. Barra minn hekk l-Iskejjel Ewropej jirċievu appoġġ finanzjarju kontinwu mill-awtoritajiet tal-Belt ta' Karlsruhe u tal-Land ta' Baden-Württemberg. F'Marzu tal-2009 ġiet inawgurata kantin ġdida. Mol F'Jannar 2008, il-Bord tal-Gvernaturi approva l-ħolqien ta' sezzjoni lingwistika Ingliża fl-Iskola Ewropea ta' Mol minn Settembru 2008. Attwalment hemm madwar 214 student f'din is-sezzjoni[11]. Is-suċċess ta' din is-sezzjoni lingwistika ġdida naqqset in-numru ta' studenti fis-sezzjonijiet l-oħra tal-lingwa prinċipali[12]. Jekk dan l-iżvilupp jibqa', il-vijabbiltà tal-lingwa Franċiża u dik Ġermaniża se tkun eżaminata. L-istabbiliment ta' sezzjoni lingwistika addizzjonali ma affettwax in-numru ta' tfal tal-persunal tal-Istituzzjonijiet Ewropej rreġistrati fl-Iskola Ewropea ta' Mol u b'hekk in-numru baqa' l-istess[13]. Munich In-numru tal-istudenti tal-Iskola Ewropea ta' Munich mhux jieqaf milli jiżdied, u l-kwistjoni tal-infrastrutturi qed issir partikolarment sensibbli, il-binijiet provviżorji addizjonali stabbiliti naqqsu temporanjament l-ispazji komuni disponibbli u waqqfu ċerti passaġġi. Il-binijiet ġodda definittivi fil-post attwali se jkunu disponibbli b'6 xhur ta' dewmien[14] iżda l-awtoritajiet Ġermaniżi ssodisfaw l-ħtiġijiet tal-Iskejjel Ewropej b'effiċjenza billi pproponu bini addizjonali adattat f'Perlach, viċin il-post attwali tal-Iskejjel Ewropej, sabiex jitqiegħdu binijiet li jwieġbu għall-bżonnijiet addizzjonali tal-edukazzjoni tal-istudenti. Varese F'Varese, id-diffikultà prinċipali baqgħet il-problema tal-infrastrutturi inadegwati. Minkejja t-talbiet repetuti ta' baġit addizzjonali tas-Segretarju Ġenerali tal-Iskejjel Ewropej u tal-Viċi-President Kallas mill-2006 u l-petizjoni ffirmata minn iktar minn 1200 ġenitur, l-awtoritajiet Taljani ma laqawx din it-talba Minflok, il-kontribuzzjoni tas-soltu għall-manutenzjoni tal-binijiet ġiet imnaqqsa. Is-sitwazzjoni finanzjarja tal-kantin, li llum hija mmexxija minn kooperativa ta' ġenituri, hija soda. L-obbligi tal-pajjiżi ospitanti Id-dispożizzjoni tal-infrastrutturi meħtieġa Il-Belġju L-awtoritajiet Belġjani kkonfermaw kemm il-darba fl-2008 li d-disponibbiltà tal-binijiet definittivi tar-raba' Skola Ewropea ta' Brussell se ssir fl-2012. Huma nfurmaw ukoll lis-Segretarju Ġenerali tal-Iskejjel Ewropej dwar l-adozzjoni, f'Lulju 2008, mill-Kunsill tal-Ministri tar-Renju tal-Belġju, tal-baġit meħtieġ għat-twettiq tax-xogħlijiet u l-eżekuzzjoni tax-xogħlijiet preparatorji, b'mod speċjali t-tneħħija tal-asbestos fl-2009. Madankollu se jkun ta' importanza li jkun hemm disponibbiltà ta' binijiet provviżorji minn Settembru 2010, inkella mhux ha jkun possibbli li jkunu aċċetatti ċerti talbiet ta' reġistrazzjonijiet ta' tfal tal-persunal komunitarju. Italja Il-binijiet tal-Iskola Ewropea ta' Varese mhumiex adegwati u adattati. Minkejja bosta kuntatti formali meħuda mis-Segretarju Ġenerali tal-Iskejjel Ewropej u l-Viċi-President Kallas fl-2008 u l-wegħdiet ta' diversi responsabbli Taljani, il-Gvern Taljan ma pprovdiex il-fondi meħtieġa. Il-Ġermanja (Frankfurt) L-Iskola Ewropea ta' Frankfurt, li n-numru ta' studenti kompla jikber, baqgħet nieqsa ferm sew mill-ispazju. Attwalment jidher impossibli li jinstab għall-Iskola Ewropea bini viċin ħafna tal-istabbiliment futur tal-bank Ċentrali Ewropew (BĊE), iżda bħalissa huma għaddejjin negozjati biex jippermettu li jiżdied id-daqs tal-binijiet attwali sabiex jissodisfaw il-ħtiġijiet tal-edukazzjoni tal-istudenti. Id-diskussjonijiet, li kienu diffiċli mal-belt fl-2008, jidhru li qegħdin jiżviluppaw għall-aħjar fl-2009. Din il-kwistjoni tibqa' prijorità ewlenija fl-2009. Is-sekondar tal-għalliema Il-problema tan-nuqqas ta' sekondar tal-għalliema minn ċerti Stati Membri kibret fl-2008. In-numru ta' għalliema mhux ssekondati kien ta' 59 fl-2008/2009[15] li rriżulta fi spiża addizzjonali li kellha titħallas mill-baġit tal-Komunità. Fil-fatt, sabiex jimtlew postijiet vakanti li rriżultaw minħabba nuqqas ta' sekondar, l-għalliema huma mpjegati f'livell lokali, u għalhekk il-konsegwenza finanzjarja hi li l-ispiża ta' dan il-persunal tkun trasferuta mill-baġit nazzjonali lejn il-baġit tal-Unjoni, li għalih jikkontribwixxu l-Istati Membri kollha, inkluż ukoll dawk li diġà jirrispettaw l-obbligi tagħhom. Proċedura ta' ksur Minn Ottubru 2006 l-awtoritajiet Belġjani qed jirrifjutaw milli jirrikonoxxu l-obbligu tal-Belġju li jsostni l-ispejjeż tal-għamara u tagħmir tal-Iskejjel Ewropej fit-territorju tiegħu u b'mod speċjali li jħallas il-kontijiet pendenti tal-għamara u tal-materjal edukattiv mibgħuta lilu minn diversi Skejjel Ewropej ta' Brussell. B'kunsiderazzjoni li din l-attitudni kienet tmur kontra r-regoli tat-Trattat tal-KE, il-Kummissjoni fetħet proċedura ta' ksur, li wasslet biex tintbgħat talba lill-Qort tal-Ġustizzja f'Marzu 2009. Dan juri l-fermezza tal-Kummissjoni fi-rigward tan-nuqqas ta' rispett mill-Istati Membri tal-obbligi tagħhom. BAġIT U FINANZI 2008 Għall-2008, il kontribuzzjoni li inizjalment kienet destinata għall-Iskejjel Ewropej mill-awtorità baġitarja tal-UE kienet stabbilita għall-EUR 144 miljun, fuq donazzjoni baġitarja globali ta' EUR 257,9 miljun. Fuq il-bażi tad-dħul stabbilit, id-distribuzzjoni l-iktar riċenti tal-kontribuzzjonijiet differenti għall-baġit totali (minbarra l-eċċess) kienet din li ġejja : - Il-baġit tal-UE: 56,4 % ; - L-Istati Membri: 22,1 % ; - EPO[16] : 6,3 % - ftehimiet ta' finanzjament imħallsa mill-impriżi li kkonkludew ftehim mal-Iskejjel Ewropej għall-istudenti ta' kategorija II : 5,7 % - spejjeż għall-edukazzjoni tal-istudenti ta' kategorija III (mingħajr rabta mal-Istituzzjonijiet Ewropej) : 7,3 % - Sorsi oħra: 2,2 %. L-ispiża annwali medja għal kull student għall-Iskejjel Ewropej kollha fl-2008 kienet madwar11 700 €. Il-parti tal-baġit li hija allokata lit-tfal bi bżonnijiet speċjali (SEN)[17] żdiedet b'24% matul dawn l-aħħar sentejn. GOVERNANZA U RIFORMA Waqt il-laqgħa tiegħu ta' April 2008 f'Helsinki, il-Bord tal-Gvernaturi ddeċieda li jgħaqqad flimkien il-gruppi differenti ta' ħidma maħluqa fl-2007, bil-għan li jilħaq approċċ globali tar-riforma, li jinkldudi: 1) ir-razzjonalizzazzjoni tal-governanza globali tas-sistema attwali, sabiex ikun żgurat li d-deċiżjonijiet jittieħdu fil-livell it-tajjeb ; 2) l-iżgurar ta' distribuzzjoni ġusta tal-ispejjeż marbuta mat-tħaddim tas-sistema bejn l-Istati Membri kollha ; 3) il-ftuħ tas-sistema sabiex toffri l-kurrikulu u l-baċċelerat Ewropej fi skejjel li jappartjenu lis-sistema ta' edukazzjoni nazzjonali, fil-post fejn jeżistu aġenziji/entitajiet tal-UE (l-iskejjel imsejħa tat-tip II) jew post ieħor fuq l-inizjattiva ta' kull Stat Membru interessat (l-iskejjel imsejħa tat-tip III). Wara erba' snin ta' negozjati serji, il-Bord tal-Gvernaturi ta' April 2009 adotta, mingħajr ħtieġa li tiġi emendata l-Konvenzjoni attwali, ftehim globali li jinvolvi dawn l-elementi li ġejjin: L-awtonomija tal-Iskejjel Ewropej u l-governanza lokali Fil-qafas tar-riforma, intlaħaq ftehim politiku għal iżjed awtonomija tal-Iskejjel Ewropej : l-ewwel nett se jittieħdu deċiżjonijiet fil-livell tal-Kunsill Amministrattiv tal-Iskejjel Ewropej, u l-ġenituri, li jibbenefikaw minn dritt tal-vot wieħed minn sitta, se jkollhom rwol deċiżjonali ikbar. Madankollu din l-awtonomija se tkun ikkontrollata. Tabilħaqq, hi se tintegra fil-qafas ġenerali stabbilit mill-Bord tal-Gvernaturi, u se tkun is-soġġett ta' pjan ta' direzzjoni annwali għal kull Skola Ewropea li tinkludi l-għanijiet li għandhom jintlaħqu fir-rigward tat-tagħlim u l-ġestjoni, iżda wkoll l-obbligi ta' rrapurtar ("accountability"). Il-governanza tas-sistema Kif mixtieq mill-Kummissjoni, ir-riforma tipprevedi bilanċ mill-ġdid u simplifikazzjoni tal-proċess tat-teħid ta' deċiżjonijiet, flimkien ma' kjarifika tar-responsabbiltajiet tal-entitajiet differenti[18]. Dawn l-elementi se jippermettu lill-Bord tal-Gvernaturi biex jikkonċentra biss fuq id-deċiżjonijiet politiċi, peress li d-deċiżjonijiet l-oħra ttieħdu f'livelli inferjuri xierqa. Is-Segretarju Ġenerali tal-Iskejjel Ewropej se jkollu rwol akbar ta' koordinazzjoni u se jkun mgħejun uffiċjalment mill-presidenzi u l-Kummissjoni[19]. L-obbligi ta' "rappurtar" Id-definizzjoni tar-responsabbiltajiet kif ukoll l-obbligu ta' rappurtar ("reporting") ta' kull entità jippermettu l-iżgurar tal-koerenza fis-sistema kollha. Il-qsim tal-ispejjeż bejn l-Istati Membri Il-qsim tal-ispejjeż bejn l-Istati Membri permezz tas-sekondar tal-għalliema kien punt politiku sensibbli fil-marġini tal-proċess ta' rifoma. Id-dibattiti waqt il-laqgħat tal-grupp ta' ħidma tar-riforma tal-2008 kienu diffiċli, peress li l-Istati Membri ma kienux entużjasti ħafna . Waqt il-laqgħa tal-Bord tal-Gvernaturi f'April 2009, intlaħaq ftehim dwar parametru indikattiv ġust, jiġifieri, il-proporzjonalità bejn il-persentaġġ tal-persunal issekondat minn Stat Membru u l-persentaġġ tal-istudenti mill-istess Stat Membru fis-sistema tal-Iskejjel Ewropej. Fil-każ tan-nuqqas ta' sekondar ta' numru biżżejjed ta' għalliema, ma jistax ikun mistenni li jkun hemm kumpens finanzjarju dirett, u l-Istati Membri kollha opponew b'mod formali eventwalità bħal din. Madankollu, sabiex jiffaċilita l-parteċipazzjoni tal-Istati Membri kollha fil-qasam tas-sekondar, il-Bord tal-Gvernaturi approva l-approċċ struturali li jiftaħ il-possibbiltà għall-kelliema mhux nattivi li jgħallmu f'waħda mil-lingwi prinċipali tas-sistema[20], b'kontroll strett tal-kompetenzi lingwistiċi qabel ir-reklutaġġ. Jekk ma jkunx hemm biżejjed għalliema ssekondati, il-kontribuzzjoni Komunitarja se tkompli tkopri l-ispejjeż li jirriżultaw mir-reklutaġġ ta' għalliema lokali. Dan l-isforz Komunitarju se jkun identifikat b'mod ċar u segwit kull sena. Il-Kummissjoni tispera li l-enfasizzar ta' dan it-trasferiment tal-ispejjeż se jħeġġeġ l-Istati Membri biex jissodisfaw l-obbligi tagħhom. Ftuħ tas-sistema u r-riforma tal-baċċelerat Akkreditazzjoni u finanzjament tal-iskejjel akkreditati Il-Bord tal-Gvernaturi adotta l-prinċipju ta' ftuħ tas-Sistema tal-Iskejjel Ewropew flimkien mal-possibbiltà li jinħolqu skejjel akkreditati mill-Bord tal-Gvernaturi. Dawn l-iskejjel tat-tip II u tat-tip III huma skejjel nazzjonali akkreditati li jipprovdu programm ta' studju Ewropew u li joffru l-baċċelerat Ewropew filwaqt li jirrispettaw il-kriterji stretti pedagoġiċi. Dawn l-iskejjel huma differenti mill-14-il Skola Ewropea msejħa tat-tip I. L-iskejjel tat-tip II huma skejjel li jinsabu viċin l-istituzzjonijiet tal-UE jew aġenziji li jistgħu jaċċettaw it-tfal tal-persunal filwaqt li, fil-prinċipju, dan mhuwiex il-każ tal-iskejjel tat-tip III. Il-Bord tal-Gvernaturi approva wkoll l-inklużjoni tal-Konvenzjoni ta' Akkreditazzjoni ta' artikolu ġdid dwar il-kontribuzzjoni għall-finanzjament tal-iskejjel tat-tip II mill-Unjoni Ewropea skont in-numru tat-tfal tal-persunal tal-Istituzzjonijiet u aġenziji Ewropej fl-iskola. Din il-kontribuzzjoni se tkun ibbażata fuq kriterji sempliċi, ġusti u li se jkunu magħrufa minn qabel u se tikkunsidra d-differenzi tal-ispejjeż nazzjonali ta' referenza bejn l-Istati Membri. Permezz tal-isforzi magħmula minn ċerti Stati Membri sabiex jantiċipaw dan il-proċess ta' ftuħ, sitt skejjel diġà ġew akkreditati jew li qegħdin fil-proċess li jiġu akkreditati[21]: Il-Baċċelerat Ewropew Waħda mill-kondizzjonijiet meħtieġa għall-ftuħ tas-sistema hija r-riforma tal-baċċelerat Ewropew sabiex tiġi garantita l-kwalità tiegħu, jiġi żġurat ir-rikonoxximent tiegħu fl-UE u jiġi msaħħaħ il-valur tiegħu li hu diġà rikonoxxut ferm sew għall-aċċess għall-edukazzjoni tal-livell terzjarju. Il-Bord tal-Gvernaturi ta' Helsinki approva f'April 2008 l-emendi li jinkludu l-iskejjel akkreditati mill-Bord tal-Gvernaturi fil-ftehim tal-1984 dwar il-baċċelerat Ewropew. L-Iskola ta' Parma tibbenefika minn ftehim provviżorju li se jidħol fis-seħħ għall-baċċelerat ta' Ġunju 2009. Ġiet imwettqa valutazzjoni esterna tal-baċċelerat Ewropew mill-Università ta' Cambridge fuq talba tal-Bord tal-Gvernaturi, u r-rapport finali kien ippreżentat f'April 2009. Il-Bord tal-Gvernaturi waqqaf grupp ta' ħidma nkarigat bit-tħejjija tar-riforma tal-baċċelerat li x-xogħlijiet tiegħu bdew fl-2009. KOMUNIKAZZJONI, DJALOGU U INFORMAZZJONI Fl-2008, il-Kummissjoni kompliet tenfasizza l-informazzjoni u l-komunikazzjoni lejn l-imsieħba differenti interessati għall-Iskejjel Ewropej. Is-servizzi tal-Kummissjoni spiss ltaqgħu mal-assoċjazzjonijiet tal-ġenituri u mal-Kumitat Lokali tal-persunal ta' Brussell sabiex jiżguraw djalogu ċar u dirett. L-informazzjoni lill-persunal hija żgurata b'mod speċjali permezz tal-intranet. Ġew ippubblikati diversi artikli fil-gazzetta ta' kull ġimgħa "Commission en Direct" sabiex il-persunal jibqa' infurmat dwar il-progress tar-riforma tas-Sistema tal-Iskejjel Ewropej. Il-Viċi-President Kallas ikkuntattja kemm il-darba l-awtoritajiet nazzjonali kompetenti sabiex isolvu l-problemi relatati mal-Iskejjel Ewropej malajr kemm jista' jkun. Hu ltaqa' regolarment mal-persunal tal-Kummissjoni sabiex twieġeb għat-tħassib tiegħu dwar l-Iskejjel Ewropej. Il-President José Manuel Barroso ddiskuta s-suġġett tal-Iskejjel Ewropej ma' diversi Kapijiet ta' Stat kif ukoll mar-rappreżentanti tal-persunal, b'mod speċjali dwar il-problemi marbuta mal-iffular tal-Iskejjel Ewropej fi Brussell. Fl-2008, il-Parlament Ewropew wera interess ikbar għall-Iskejjel Ewropej : Il-Viċi-President Kallas kellu l-okkażjoni biex iwieġeb għall-mistoqsijiet dwar ir-riforma, il-baċċelerat Ewropew, il-finanzjament tal-Iskejjel Ewropej, il-lezzjonijiet tar-reliġjon, l-integrazzjoni tas-Sistema tal-Iskejjel Ewropej fil-ħidma tan-netwerk Eurydice, kif ukoll dwar l-integrazzjoni tat-tfal bi bżonnijiet speċjali[22]. ĦIDMA GħALL-ISTUDENTI BI BżONNIJIET SPEċJALI (SEN) L-Iskejjel Ewropej komplew l-isforzi tagħhom biex jintegraw aħjar lit-tfal SEN3, sabiex jagħtu l-possibbiltà lil dawn it-tfal biex jintegraw fi Skola Ewropea, u fejn ikun meħtieġ, bi programm ta' studji adattat. Il-Kummissjoni tappoġġja bis-sħiħ l-integrazzjoni tat-tfal SEN billi tagħmel disponibbli l-mezzi neċessarji, inklużi dawk finanzjarji. Bejn l-2004 u l-2008, il-baġit u n-numru ta' gradwati SEN żdiedu b'iktar minn 50%[23]. F'Settembru 2008, 49 student SEN inkitbu għall-Baċċelerat Ewropew f'Ġunju 2009. "L-Intergrupp tal-Persuni b'Diżabbiltà" tal-Parlament Ewropew ivvota għall-allokazzjoni baġitarja ta' 200.000,00 € għall-Iskejjel Ewropej sabiex jippromwovu t-tagħlim għall-istudenti SEN. Dan ippermetta lill-Bord tal-Gvernaturi biex iniedi valutazzjoni esterna tal-Programm SEN fis-seħħ sabiex jara kif dan jista jitjieb. IL-ĦIDMA TAL-PRESIDENZI TAL-ISKEJJEL EWROPEJ FL-2008 : IL-FINLANDJA U L-IżVEZJA Il-presidenza Finlandiża tas-sena skolastika 2007-2008 ikkoinċidiet ma' fażi impotranti tal-proċess ta' riforma tal-Iskejjel Ewropej, li tikkonsisti fit-tfassil tad-dispożizzjonijiet meħtieġa għat-twettiq din ir-riforma. F'Awwissu tal-2008, il-presidenza Svediża ħadet post il-presidenza Finlandiża tal-Iskejjel Ewropej. Il-presidenza Svediża tas-sena skolastika 2008-2009 kienet ikkaratterizzata mit-tlestija tal-proċess ta' riforma tas-sistema li kien nbeda fl-2005. IL-ĠEJJIENI TAS-SISTEMA B'mod ġenerali, il-proċess ta' riforma kien wieħed twil u kumpless għaliex huwa dejjem diffiċli li sistema tirriforma lilha nnifisha. Għalhekk, minkejja d-diffikultajiet, id-determinazzjoni tal-Kummissjoni kif ukoll tal-presidenzi suċċessivi u tas-Segretarju Ġenerali ippermettu li dawn id-diffikultajiet jiġu solvuti u li l-għanijiet fundamentali ta' din ir-riforma jiġu ppreservati. Ir-riforma tas-sistema kienet is-suġġett ta' ftehim globali matul il-laqgħat tal-Bord tal-Gvernaturi f'April 2009 kif kien mixtieq mill-Parlament Ewropew u l-Kummissjoni. Dan il-ftehim kien ippreżentat lill-Kunsill tal-Ministri tal-Edukazzjoni, li ltaqgħu fit-12 ta' Mejju 2009. Hu f'idejn is-Slovenja, li se jkollha l-presidenza 2009-2010 tal-Iskejjel Ewropej, biex timplimenta ir-riforma: dan il-proċess għandu jitlesta f'Settembru 2009 fir-rigward tal-aspetti li m'għandhomx bżonn bidtliet leġiżlattivi u f'Settembru 2010 għal dawk li għandhom bżonn tali bidliet. [1] Il-Presidenza tas-Sistema tal-Iskejjel Ewropej ma timxiex mal-istess ordni tal-Presidenzi tal-Kunsill Ewropew [2] Żieda ta' 2,98% b'paragun mal-2007 [3] Waqt laqgħa bejn il-Kabinett Leterme u l-Kabinett Kallas f'Mejju 2008 [4] Bejn il-Kummissjoni, l-Uffiċċju tas-Segretarju Ġenerali tal-Iskejjel Ewropej u r-Régie des Bâtiments [5] 42% tal-istudenti tal-Iskejjel Ewropej [6] Kważi n-nofs tal-kapaċità massima tal-post provviżorju ta' Berkendael [7] Deċiż mill-Bord tal-Gvernaturi f'Ottubru 2008 [8] F'Bertrange/Mamer [9] Fl-2008, kważi 80% tat-tfal tal-età tal-iskola tal-persunal tal-OHIM kienu jattendu din l-Iskola Ewropea [10] Tfal tal-persunal ta' impriżi b'kuntratt [11] 29,8% tan-numru total tal-istudenti tal-Iskola Ewropea [12] Nuqqas ta' 23% fis-sezzjoni Ġermaniża u nuqqas ta' 47% tas-sezzjoni Franċiża [13] 148 jew 20,3% minn 718 student huma tfal tal-persunal [14] Disponibbiltà f'Jannar 2010 [15] In-numru kien 39 fl-2007/2008 [16] L-intervent tal-Uffiċċju Ewropew tal-Privattivi (EPO) jikkonċerna l-Iskola Ewropea ta' Munich. [17] L-istudenti bi bżonnijiet speċjali (SEN) huma tfal li għandhom diffikultajiet biex jitgħallmu marbuta ma' diżabbilità fiżika, mentali jew ta' mġieba. [18] Il-Kumitat Baġitarju se jiżdiedulu s-setgħat tiegħu ta' teħid ta' deċiżjonijiet fir-rigward ta' kwistjonijiet baġitarji u finanzjarji; Il-Kumitat pedagoġiku konġunt se jkollu s-setgħa ta' teħid ta' deċiżjoni fuq il-maġġoranza ta' aspetti pedagoġiċi. Il-ġenituri, il-Kumitat tal-persunal u l-Kummissjoni se jkollhom kull wieħed minnhom dritt tal-vot. [19] Fi ħdan it-Trojka [20] Ingliż, Franċiż jew Ġermaniż [21] L-Iskola ta' Dunshaughlin (Irlanda), li tinsab viċin l-Uffiċċju Alimentari u Veterinarju fi Grange; L-Iskola ta' Héraklion (Greċja), li tinsab viċin l-Aġenzija għas-sigurtà tan-netwerk Ewrropej u tal-informazzjoni; L-Iskola ta' Dunshaughlin (Irlanda), li tinsab viċin l-Uffiċċju Alimentari u Veterinarju ta' Grange; L-Iskola ta' Helsinki (Finlandja), li tinsab viċin l-Aġenzija Ewropea għall-prodotti kimiċi; L-Iskola ta' Strasbourg (Franza), li tinsab viċin il-Parlament Ewropew; L-Iskola ta' Manosque (Franza), li tinsab viċin iċ-Ċentru ta' Riċerka ITER f' Cadarache. Indipendentement mill-presenza ta' Istituzzjoni/aġenzija Ewropea, qed jitħejja proġett ta' skola akkreditata tat-tip III fl-Aja (L-Olanda). [22] L-istudenti bi bżonnijiet speċjali (SEN) huma tfal li għandhom diffikultajiet biex jitgħallmu marbuta ma' diżabbilità fiżika, mentali jew ta' mġieba. [23] In-numru ta' studenti b'kuntratt SEN żdid minn 274 għas-sena skolastika 2004/2005 għal 411 għas-sena 2007/2008